বাড়িতে কুমির পুষেছিলেন প্রাক্তন বিজেপি বিধায়ক, তারপর যা হল…

ওয়েব ডেস্ক: বিজেপির প্রাক্তন বিধায়কের (Ex BJP MLA) বাড়িতে হানা দিতেই চক্ষু চড়কগাছ হল আয়কর দফতরের (Income Tax Department) আধিকারিকদের। তড়িঘড়ি ডাকতে হল বন দফতরের (Forest Department) কর্মীদের। কিন্তু কেন? আসলে পদ্ম শিবিরের ওই প্রাক্তন বিধায়কের বাড়ির পাশের একটি পুকুর থেকে উদ্ধার হয়েছে চারটি কুমির (Crocodile)। ঘটনা মধ্যপ্রদেশের (Madhya Pradesh)। সাগর জেলার বান্দার প্রাক্তন বিধায়ক হরবংশ সিংহ রাঠৌরের (Harvansh Singh Rathore) বাড়িতে হানা দিয়েছিলেন আয়কর দফতরের আধিকারকরা।

জানা গিয়েছে, মধ্যপ্রদেশের ওই প্রাক্তন বিজেপি বিধায়কের বিরুদ্ধে আয়কর ফাঁকি দেওয়া সহ অবৈধভাবে সম্পত্তি বৃদ্ধির অভিযোগ ছিল। সেই অভিযোগের ভিত্তিতে শুরু হয় আয়কর দফতরের অভিযান। জানা গিয়েছে, প্রাক্তন বিজেপি বিধায়কের বাড়ি থেকে প্রচুর সোনার গয়না, কোটি কোটি টাকা, বেনামি অবস্থায় অনেক বিদেশি গাড়ি উদ্ধার হয়েছে।

আরও পড়ুন: হাত ফসকে গুলি, মর্মান্তিক মৃত্যু পঞ্জাবের আপ বিধায়কের

তবে এতদূর পর্যন্ত সব মোটামুটি ঠিকই ছিল। যখন আয়কর দফতরের আধিকারিকরা প্রাক্তন বিধায়কের বাড়ির পাশের ছোট পুকুরে গিয়ে দেখেন, সেখানে তাঁদের নজরে আসে একাধিক কুমির। খবর দেওয়া হয় বন দফতরে। বনকর্মীরা এসে পুকুর থেকে চারটি কুমির উদ্ধার হয়। যদিও বাড়িতে কুমির রাখা আইনতভাবে নিষিদ্ধ। তাই মধ্যপ্রদেশের প্রাক্তন বিজেপি বিধায়ক কীভাবে বাড়ির পুকুরে কুমির রেখেছিলেন, কোন উদ্দেশ্যে তিনি এই কাজ চালিয়ে যাচ্ছিলেন, তা নিয়ে শুরু হয়েছে তদন্ত।

তবে এখানে গুরুত্বপূর্ণ বিষয় হল, আয়কর দফতরের কোনও আধিকারিক কুমির উদ্ধারের বিষয়টি নিজমুখে স্বীকার করেননি। তবে বন দফতরের কর্মীরা এই বিষয়টি স্বীকার করেননি। স্বাভাবিকভাবেই আয়কর দফতরের অভিযানের স্বচ্ছতা নিয়ে প্রশ্ন উঠছে।